“ธปท.” โต้บังคับใช้ดอลลาร์ซื้อขายทองคำ ชี้แค่เพิ่มทางเลือกนักลงทุน เทรดออนไลน์
“ธปท.” โต้บังคับใช้ดอลลาร์ซื้อขายทองคำ ชี้แค่เพิ่มทางเลือกนักลงทุน เทรดออนไลน์ 
“ธปท.” โต้บังคับใช้ดอลลาร์ซื้อขายทองคำ ชี้แค่เพิ่มทางเลือกนักลงทุน เทรดออนไลน์
10 ก.ย. 2563

น.ส.วชิรา อารมย์ดี ผู้ช่วยผู้ว่าการสายตลาดการเงิน ธนาคารแห่งประเทศไทย (ธปท.) เปิดเผยว่า ตามที่มีความเข้าใจผิดว่า ภายในปีนี้จะไม่สามารถใช้เงินบาทซื้อทองคำได้อีกต่อไป โดยนักลงทุนที่ต้องการลงทุนในทองคำจะต้องซื้อขายทองคำเป็นเงินตราต่างประเทศเท่านั้น ขอเรียนว่าไม่เป็นความจริง
เนื่องจากการปรับระบบนิเวศของการลงทุนในทองคำมีเป้าหมายเป็นการเพิ่มทางเลือกให้กับนักลงทุนที่สนใจซื้อขายทองเพื่อการลงทุน เช่น เทรดทองผ่านระบบออนไลน์ ซึ่งนักลงทุนสามารถเลือกชำระเป็นเงินบาท หรือเงินตราต่างประเทศผ่านบัญชี FCD ได้ โดยไม่ได้มีการบังคับให้ต้องเลือกใช้สกุลเงินใดสกุลเงินหนึ่งในการซื้อทองคำ ทั้งนี้ ประชาชนสามารถซื้อขายทองแท่งและทองรูปพรรณที่ร้านทองโดยใช้เงินบาทได้ตามปกติ
    “ข่าวที่ออกมาก่อนหน้านี้อาจจะทำให้คนเข้าใจผิด และคิดว่าต้องซื้อขายทองเป็นสกุลดอลลาร์ทั้งหมด…จริงๆ แล้วราคาทองคำกำหนดโดยตลาดโลก ซึ่งอิงกับดอลลาร์เป็นส่วนใหญ่ เราแค่ให้ทางเลือกว่าถ้าคนที่เทรดทองออนไลน์ แล้วสนใจจะซื้อขายเป็นสกุลดอลลาร์ก็ทำได้ เราไม่ได้บังคับให้หยุดเทรดบาท แต่ทำเป็นสกุลดอลลาร์ได้ด้วย ตอนนี้เราพยายามดูเรื่องการเปิดบัญชีเงินตราต่างประเทศให้ง่ายขึ้น เพื่อให้คนเทรดทองเป็นเงินสกุลดอลลาร์ได้ ไม่ได้บังคับทุกคน ส่วนทองรูปพรรณก็ไม่เกี่ยว ยังซื้อขายเป็นเงินบาทตามปกติ” น.ส.วชิรา ระบุ 